Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni Ewropea qed tniedi l-Awtorità tal-UE għat-Tħejjija u għar-Rispons f'Każ ta' Emerġenza tas-Saħħa (HERA) biex tipprevjeni, tidentifika u tirrispondi malajr għall-emerġenzi tas-saħħa. Il-HERA se tantiċipa theddid u kriżijiet potenzjali tas-saħħa permezz tal-ġbir tal-intelligence u l-bini tal-kapaċitajiet meħtieġa ta' rispons. Meta tinqala' emerġenza, il-HERA se tiżgura l-iżvilupp, il-produzzjoni u d-distribuzzjoni tal-mediċini, tal-vaċċini u tal-kontromiżuri mediċi oħra — bħal ingwanti u maskri — li kienu fil-biċċa l-kbira nieqsa matul l-ewwel fażi tar-rispons għall-coronavirus. Il-HERA hija pilastru ewlieni tal-Unjoni Ewropea tas-Saħħa mħabbra mill-President von der Leyen fid-diskors tagħha dwar l-Istat tal-Unjoni tal-2020 u se timla lakuna fir-rispons u t-tħejjija tal-UE għall-emerġenzi tas-saħħa. Qabel il-kriżijiet: tħejjija Qabel kriżi tas-saħħa, fil-“fażi tat-tħejjija”, il-HERA se taħdem mill-qrib ma' aġenziji tas-saħħa nazzjonali u tal-UE oħra, mal-industrija u ma' sħab internazzjonali biex ittejjeb it-tlestija tal-UE għall-emerġenzi tas-saħħa. Il-HERA se twettaq valutazzjonijiet tat-theddid u ġbir ta' intelligence, se tiżviluppa mudelli biex tkun tista' tbassar tifqigħa u, sal-bidu tal-2022, se tidentifika u se taġixxi fuq mill-inqas tliet theddidiet b'impatt għoli u se tindirizza l-lakuni possibbli fil-kontromiżuri mediċi. Il-HERA se tappoġġa wkoll ir-riċerka u l-innovazzjoni għall-iżvilupp ta' kontromiżuri mediċi ġodda, inkluż permezz ta' networks ta' provi kliniċi fl-UE kollha u pjattaformi għall-kondiviżjoni rapida tad-data. Barra minn hekk, il-HERA se tindirizza l-isfidi tas-suq u tagħti spinta lill-kapaċità industrijali. Filwaqt li tkompli tibni fuq il-ħidma li saret mit-Task Force għall-Produzzjoni Industrijali fuq skala akbar tal-vaċċini kontra l-COVID-19, il-HERA se tistabbilixxi djalogu mill-qrib mal-industrija, strateġija fit-tul għall-kapaċità tal-manifattura u investiment immirat, u se tindirizza l-konġestjonijiet tal-katini ta' provvisti għall-kontromiżuri mediċi. L-awtorità se tippromwovi l-akkwist pubbliku u se tindirizza l-isfidi relatati mad-disponibbiltà u mad-distribuzzjoni tagħhom u se żżid il-kapaċità tal-kumulazzjoni ta' riżerva biex tevita n-nuqqasijiet u l-konġestjonijiet fil-loġistika. Il-HERA se ssaħħaħ ukoll l-għarfien u l-ħiliet dwar l-aspetti kollha tal-kontromiżuri mediċi fl-Istati Membri. Waqt kriżi tas-saħħa: rispons f'każ ta' emerġenza F'każ li tiġi ddikjarata emerġenza tas-saħħa pubblika fil-livell tal-UE, il-HERA tista' taqleb malajr għal operazzjonijiet ta' emerġenza, li jinkludu t-teħid rapidu ta' deċiżjonijiet u l-attivazzjoni ta' miżuri ta' emerġenza taħt it-tmexxija ta' Bord ta' Kriżi tas-Saħħa ta' livell għoli. Se tattiva finanzjament ta' emerġenza u tniedi mekkaniżmi għall-monitoraġġ, għall-iżvilupp immirat ġdid, għall-akkwist pubbliku u għax-xiri ta' kontromiżuri mediċi u ta' materja prima. Il-faċilitajiet EU FAB, network ta' kapaċitajiet tal-produzzjoni “dejjem lesti” għall-manifattura tal-vaċċini u tal-mediċini, se jiġu mmobilizzati biex jagħmlu disponibbli r-riżervi tal-kapaċitajiet ta' manifattura f'daqqa, kif ukoll il-pjanijiet tar-riċerka u tal-innovazzjoni ta' emerġenza bi djalogu mal-Istati Membri. Il-produzzjoni tal-UE ta' kontromiżuri mediċi se tingħata spinta u se jiġi stabbilit inventarju tal-faċilitajiet tal-produzzjoni, tal-materja prima, tal-oġġetti konsumabbli, tat-tagħmir u tal-infrastruttura sabiex ikun hemm idea ċara tal-kapaċitajiet tal-UE. Riżorsi L-attivitajiet tal-HERA se jiddependu fuq baġit ta' €6 biljuni mill-Qafas Finanzjarju Pluriennali attwali għall-perjodu 2022–2027, li parti minnu se jinkiseb mill-pagament supplimentari tan-Next Generation EU. Programmi tal-UE oħra bħall-Faċilità għall-Irkupru u r-Reżiljenza, REACT-EU, il-Fondi ta' Koeżjoni u l-Programm InvestEU fl-UE, u l-Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali barra mill-UE, se jikkontribwixxu wkoll biex jappoġġaw ir-reżiljenza tas-sistemi tas-saħħa. Flimkien mas-€6 biljuni t'hawn fuq, l-appoġġ totali għalhekk se jammonta għal kważi €30 biljun fil-qafas tal-perjodu ta' finanzjament li jmiss u saħansitra aktar jekk nikkunsidraw l-investimenti fil-livell nazzjonali u fis-settur privat. Passi li jmiss Sabiex tiġi żgurata tnedija rapida u l-bini tal-inkubatur HERA li tnieda fi Frar 2021, il-HERA se tiġi stabbilita bħala struttura interna tal-Kummissjoni. Se tkun kompletament operattiva fil-bidu tal-2022. Il-funzjonament tagħha se jiġi rieżaminat u adattat fuq bażi annwali sal-2025, meta jitwettaq rieżami sħiħ. Ir-Regolament tal-Kunsill propost dwar qafas ta' miżuri fir-rigward ta' kontromiżuri mediċi fil-każ ta' emerġenza tas-saħħa pubblika fil-livell tal-Unjoni se jiġi diskuss u adottat mill-Kunsill. Fil-jiem li ġejjin, il-Kummissjoni se tippubblika Avviż ta' Informazzjoni minn Qabel biex tipprovdi informazzjoni antiċipata għall-manifatturi tal-vaċċini u tat-terapewtika dwar is-sejħa għall-kompetizzjoni tal-EU FAB li hija ppjanata għall-bidu tal-2022. Il-Membri tal-Kulleġġ qalu: Il-President tal-Kummissjoni Ewropea, Ursula von der Leyen, qalet: “Il-HERA hija element kostitwenti ieħor ta' Unjoni Ewropea tas-Saħħa iktar b'saħħitha u pass kbir 'il quddiem għat-tħejjija tagħna għall-kriżijiet. Flimkien mal-HERA, se niżguraw li jkollna t-tagħmir mediku li neħtieġu biex nipproteġu liċ-ċittadini tagħna mit-theddid futur għas-saħħa. Il-HERA se tkun tista' tieħu deċiżjonijiet malajr biex tissalvagwardja l-provvisti. Dan huwa x'wegħedt fl-2020, u dan huwa dak li qed inwettqu.” Il-Viċi President għall-Promozzjoni tal-Istil ta' Ħajja Ewropew, Margaritis Schinas, qalet: “Il-HERA għandha missjoni ċara: li tiżgura d-disponibbiltà, l-aċċess u d-distribuzzjoni tal-kontromiżuri mediċi fl-Unjoni. Il-HERA hija r-rispons tal-UE kemm biex tantiċipa kif ukoll biex timmaniġġja l-emerġenzi. Il-HERA se jkollha s-saħħa u l-baġit biex taħdem mal-industrija, mal-esperti mediċi, mar-riċerkaturi u mas-sħab globali tagħna biex tiżgura li t-tagħmir kritiku, il-mediċini u l-vaċċini jkunu disponibbli malajr meta u kif meħtieġ. Issa nafu li: Biex niġġieldu kontra l-pandemija tal-COVID-19 u kontra l-emerġenzi tas-saħħa futuri, l-unika triq 'il quddiem hija l-kooperazzjoni.” Stella Kyriakides, il-Kummissarju għas-Saħħa u s-Sikurezza Alimentari, qalet: “Il-HERA hija parti ċentrali ta' Unjoni Ewropea tas-Saħħa b'saħħitha. Bil-HERA, se nkunu nistgħu nantiċipaw it-theddid permezz tal-analiżi tal-prospettivi, billi nikkoordinaw l-azzjonijiet tagħna biex nirrispondu fil- ħin permezz tal-iżvilupp, tal-akkwist pubbliku u tad-distribuzzjoni tal-kontromiżuri mediċi kritiċi fil-livell tal-UE. Hija struttura unika tas-sigurtà tas-saħħa li tippermettilna nkunu preparati. Is-sigurtà tas-saħħa qed issir sforz kollettiv fl- UE . Wara kważi sentejn ta' pandemija devastanti, il-HERA hija simbolu tal- bidla fil-mentalità dwar il-politika tas-saħħa li lkoll għandna nappoġġaw — meta naġixxu flimkien inkunu aktar b'saħħitna u nkunu kapaċi verament nagħmlu differenza għas-sigurtà tas-saħħa taċ-ċittadini tagħna.” Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, qalet: “Il-kontromiżuri mediċi huma essenzjali għall-ġlieda kontra t-theddid għas-saħħa. Il-Kummissjoni kienet minn ta' quddiem nett fl-indirizzar tal-pandemija iżda jrid isir aktar biex niżguraw li nkunu mħejjija aħjar għall-kriżi li jmiss. Ir-riċerka u l-innovazzjoni se jkunu parti ċentrali fil-HERA, peress li l-awtorità l-ġdida għandha l-għan li tippromwovi u tappoġġa l-iżvilupp tat-teknoloġiji mediċi u l-produzzjoni tagħhom.” Thierry Breton, il-Kummissarju għas-Suq Intern, qal: “Bil-HERA, nisiltu t-tagħlimiet meħuda mill-kriżi: ma nistgħux niżguraw is-saħħa taċ-ċittadini tagħna mingħajr ma jkollna l-kapaċità industrijali fl-UE u ktajjen ta' provvista li jiffunzjonaw sew. Irnexxielna ntejbu l-produzzjoni tal-vaċċin kontra l-COVID-19 f'ħin rekord, għall-Ewropa u għall-bqija tad-dinja. Iżda jeħtieġ li nkunu mħejjija aħjar għall-kriżijiet tas-saħħa futuri. Il-HERA se tistabbilixxi kapaċitajiet tal-produzzjoni ġodda u adattabbli u ktajjen ta' provvista siguri biex tgħin lill-Ewropea tirreaġixxi malajr meta jkun meħtieġ.” Għal aktar informazzjoni Id-Diskors dwar l-Istat tal-Unjoni mill-President Von der Leyen Il-Komunikazzjoni dwar l-Introduzzjoni tal-Awtorità tal-UE għat-Tħejjija u għar-Rispons f'Każ ta' Emerġenza tas-Saħħa, il-pass li jmiss lejn it-tlestija tal-Unjoni Ewropea tas-Saħħa Il-Proposta għal Regolament tal-Kunsill dwar qafas ta' miżuri urġenti fir-rigward ta' kontromiżuri mediċi fil-każ ta' emerġenza tas-saħħa pubblika fil-livell tal-Unjoni Skeda Informattiva — l-Awtorità tal-UE għat-Tħejjija u għar-Rispons f'Każ ta' Emerġenza tas-Saħħa (HERA) Q&A dwar l-Awtorità tal-UE għat-Tħejjija u għar-Rispons f'Każ ta' Emerġenza tas-Saħħa (HERA) Is-sit web tal-Unjoni Ewropea tas-Saħħa Ir-rispons tal-UE għall-Coronavirus